Document ID: 32001R2243

Κανονισμός (ΕΚ) αριθ. 2243/2001 της Επιτροπής
της 16ης Νοεμβρίου 2001
για την τροποποίηση του κανονισμού (ΕΚ) αριθ. 1420/1999 του Συμβουλίου και του κανονισμού (ΕΚ) αριθ. 1547/1999 της Επιτροπής όσον αφορά τις μεταφορές ορισμένων αποβλήτων προς το Καμερούν, την Παραγουάη και τη Σιγκαπούρη
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 259/93 του Συμβουλίου, της 1ης Φεβρουαρίου 1993, σχετικά με την παρακολούθηση και τον έλεγχο των μεταφορών αποβλήτων στο εσωτερικό της Κοινότητας καθώς και κατά την είσοδο και την έξοδό τους(1), όπως τροποποιήθηκε τελευταία από την απόφαση 1999/816/ΕΚ της Επιτροπής(2), και ιδίως το άρθρο 17 παράγραφος 3,
τον κανονισμό (ΕΚ) αριθ. 1420/1999 του Συμβουλίου, της 29ης Απριλίου 1999, περί των κοινών κανόνων και διαδικασιών για τις μεταφορές ορισμένων αποβλήτων προς ορισμένες χώρες εκτός ΟΟΣΑ(3), όπως τροποποιήθηκε τελευταία από τον κανονισμό (ΕΚ) αριθ. 1800/2001 της Επιτροπής(4), και ιδίως το άρθρο 3 παράγραφος 5,
Εκτιμώντας τα ακόλουθα:
(1) Τον Ιανουάριο του 2000, η Επιτροπή έστειλε ρηματική διακοίνωση σε όλες τις χώρες εκτός ΟΟΣΑ [καθώς και στην Ουγγαρία και την Πολωνία οι οποίες δεν εφαρμόζουν ακόμη την απόφαση C(92) 39 τελικό του ΟΟΣΑ]. Ο σκοπός της εν λόγω ρηματικής διακοίνωσης ήταν τριπλός: α) να ενημερώσει τις εν λόγω χώρες για τους νέους κανονισμούς της Κοινότητας· β) να ζητήσει την επικύρωση των αντίστοιχων θέσεων που περιγράφονται στα παραρτήματα του κανονισμού (ΕΚ) αριθ. 1420/1999 και του κανονισμού (ΕΚ) αριθ. 1547/1999 της Επιτροπής, της 12ης Ιουλίου 1999, για τον καθορισμό των διαδικασιών ελέγχου στο πλαίσιο του κανονισμού (ΕΟΚ) αριθ. 259/93 του Συμβουλίου που εφαρμόζονται στις αποστολές ορισμένων αποβλήτων προς ορισμένες χώρες για τις οποίες δεν ισχύει η απόφαση C(92) 39 τελικό του ΟΟΣΑ(5), όπως τροποποιήθηκε τελευταία από τον κανονισμό (ΕΚ) αριθ. 1800/2001 και γ) να λάβει απάντηση από τις χώρες εκείνες οι οποίες δεν απήντησαν το 1994.
(2) Μεταξύ των χωρών που απήντησαν, η Παραγουάη γνωστοποίησε στην Επιτροπή ότι οι εισαγωγές ορισμένων αποβλήτων που απαριθμούνται στο παράρτημα ΙΙ του κανονισμού (ΕΟΚ) αριθ. 259/93 επιτρέπονται χωρίς καμία διαδικασία ελέγχου. Όσον αφορά τα άλλα απόβλητα, ανέφερε ότι η θέση της παραμένει αμετάβλητη (απάντηση της 1ης Μαρτίου 2000).
(3) Η Σιγκαπούρη γνωστοποίησε στην Επιτροπή ότι οι εισαγωγές ορισμένων αποβλήτων που απαριθμούνται στο παράρτημα ΙΙ του κανονισμού (ΕΟΚ) αριθ. 259/93 επιτρέπονται είτε χωρίς καμία διαδικασία ελέγχου ή ύστερα από τη διαδικασία που εφαρμόζεται στα απόβλητα που απαριθμούνται στο παράρτημα ΙΙΙ του ίδιου κανονισμού ("πορτοκαλί κατάλογος αποβλήτων"). Όσον αφορά τα άλλα απόβλητα, ανέφερε ότι η θέση της παραμένει αμετάβλητη (απάντηση της 4ης Ιανουαρίου 2001).
(4) Σύμφωνα με το άρθρο 17 παράγραφος 3 του κανονισμού (ΕΟΚ) αριθ. 259/93, η επιτροπή που συστήνεται βάσει του άρθρου 18 της οδηγίας 75/442/ΕΟΚ του Συμβουλίου, της 15ης Ιουλίου 1975, για τα απόβλητα(6), όπως τροποποιήθηκε τελευταία από την απόφαση 96/350/ΕΚ της Επιτροπής(7), έχει ενημερωθεί για την επίσημη αίτηση της Σιγκαπούρης στις 11 Ιανουαρίου 2000 και της Παραγουάης στις 8 Φεβρουαρίου 2001.
(5) Για να ληφθεί υπόψη η νέα κατάσταση αυτών των χωρών, είναι αναγκαίο να τροποποιηθούν συγχρόνως ο κανονισμός (ΕΚ) αριθ. 1420/1999 και ο κανονισμός (ΕΚ) αριθ. 1547/1999.
(6) Όσον αφορά το Καμερούν είναι αναγκαίο να τροποποιηθεί το τμήμα GA του παραρτήματος Α του κανονισμού (ΕΚ) αριθ. 1420/1999 για να εξασφαλιστεί η συνέπεια με τον κανονισμό (ΕΚ) αριθ. 1547/1999.
(7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που συστήθηκε βάσει του άρθρου 18 της οδηγίας 75/442/ΕΟΚ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα παραρτήματα Α και Δ του κανονισμού (ΕΚ) αριθ. 1547/1999 τροποποιούνται σύμφωνα με το παράρτημα Ι του παρόντος κανονισμού.
Άρθρο 2
Το παράρτημα Α του κανονισμού (ΕΚ) αριθ. 1420/1999 τροποποιείται σύμφωνα με το παράρτημα ΙΙ του παρόντος κανονισμού.
Άρθρο 3
Ο παρών κανονισμός αρχίζει να ισχύει την εικοστή ημέρα από τη δημίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Νοεμβρίου 2001.

Labels: 3
18
20